Apple Abaɛfor Mfir edwumakuw no dze efir fofor bi a ɔnnkaa nsu da dze robɔbɔ adze. Efir no ne dzin nye ‘Apple Vision Pro’ na dwuma a kɔmpiwta ahwehwɛenyiwa efir yi tum dzi no, hɔn a woedzi kan atoa nananom wɔ asamandze no ayɛ hɔnho papaapa.
Obiradzi 5, 2023 na Applefo dze bɔtoo gua dɛ wɔdze ‘Apple Vision Pro’ robɔbɔ adze afe 2024 mu. Wɔdze too gua wɔ ‘Worldwide Developers Conference’ a ɔkɔr do dɛm da no ase. ‘Apple Vision Pro’ kɔmpiwta ahwehwɛenyiwa efir yi yɛ kɔmpiwta a wɔayɛ no dɛ ahwehwɛenyiwa na wɔhyɛ no dɛ ahwehwɛenyiwa ara. Ɔyɛ kɔmpiwta ahwehwɛenyiwa bi a ɔdze abaɛfordze  na hɛn wiadze a yɛwɔ mu yi mu ndzɛmba dzi afora dzi dwuma. Ber kor noara no, ɔma kwan ma hɔn a wɔdze dzi dwuma no tum hu dza ɔrokɔ do wɔ wiadze no mu na ɔboa hɔn ma wotum nye afofor dzi nkitaho.
Dwuma a kɔmpiwta ahwehwɛenyiwa yi tum dzi no dɔɔ so. Applefo kyerɛ a, dwuma a kɔmpiwta ahwehwɛenyiwa yi tum dzi no nnsi; abaɛfor edwuma biara no, obotum edzi. Ber a wɔrepa ho tam wɔ nhyiamu no ase no, iyi nye dza Apple Abaɛfor Mfir Edwumakuw no ne panyin Tim Cook kae faa dwuma a efir no tum dzi no ho no bi: “Vision Pro dze, dza epɛ dɛ ehwɛ no mmpem kɛpem dɛ itum hwɛ adze biara a epɛ no wɔ ahwehwɛ a woara tum dendan no ma dza erohwɛ no yɛ akakra ma wo. Ɔyɛ kɔmpiwta ahwehwɛenyiwa bi a ɔdze abaɛfordze na hɛn wiadze a yɛwɔ mu yi mu ndzɛmba dzi afora dzi dwuma. Ɔbɛda abaɛfor adze bi a wɔfrɛ no ‘Spacial Computing’ ho tam akyerɛ hɛn”.
Apple Vision Pro’ edwumakuw no ne mpanyimfo no mu kor so a wɔfrɛ no Alan Dye kaa iyi faa kɔmpiwta ahwehwɛenyiwa efir no ho: “Kɔmpiwta ahwehwɛenyiwa efir no yɛ efir bi a yɛhyɛ tse dɛ efir a wɔhyɛ tsie ndwom no pɛpɛɛpɛr na ɔma kwan ma itum nye kɔmpiwta aapo na suahu ahorow dzi nkitaho. Ɔyɛ efir bi a ne saso bi mmbaa da. Ɔyɛ efir bi a ɔdze enyi, nsa na ndze na ɔdze dzi dwuma. Ehwɛ ahwehwɛenyiwa efir no mu na dza epɛ no edze yɛ tse dɛ mbrɛ edze fuon dzi dwuma no. Ihu aapo ndakaba no dɛ adze bi a ɔwɔ wiadze yi mu kyɛn dɛ dza ɔwɔ mfir do. Fa wo nsa mia dza epɛ no na twe kɔ sor na famu dendan no mbrɛ epɛ”.
Kɔmpiwta ahwehwɛenyiwa efir yi wɔ su bi a wɔfrɛ no ‘EyeSight’. Dɛm su no kyerɛ hɔn a wɔdze efir no dzi dwuma no hɔn enyi wɔ efir no do ber woekyim efir no akɔto beebi a wɔfrɛ no ‘AR mode’ no. Iyi boa hɔn ma wotum hwɛ dza wɔrohwɛ biara wɔ ahwehwɛ a ndzɛmba twa gu wɔ do no do na ɔboa hɔn ma wohu nyimpa na wɔnye no twetwe nkɔmbɔ dɛ mbrɛ nyimpa nkɔmbɔtwetwe kɔ do no pɛpɛɛpɛr.
Sɛ ehyɛ kɔmpiwta ahwehwɛenyiwa efir no a, osiandɛ ihu ndzɛmba a ɔwɔ wiadze mu kann ntsi, da baa no na inyim dza ɔrokɔ do wɔ wiadze no mu. Dwuma biara a ‘Apple fuon’ tum dzi no, efir yi tum dzi bi; dɛ ɔyɛ senhwɛ, ndwombɔ, agordzi, mfonyintwa, akwantu ho nhyehyɛɛ, sika mmonae, ntanɛtse nnenamu, sohyial midia nkɔree na adze biara a ‘Apple fuon’ tum yɛ no, ‘Apple Vision Pro’ kɔmpiwta ahwehwɛenyiwa efir no tum yɛ bi.
Iyi na dodowara a menntum ammbɔ do no na efir nwanwa yi tum yɛ. Ne dzin na no dwumadzi nye no bo sɛ. Sɛ epɛ o, sɛ emmpɛ o, abaɛfor mfir aba dɛ wɔnye hɛn bɛtsena. Otwar dɛ yɛtse hɔn dwumadzi ahorow no so ase. Mema ‘Applefo’ tsinkwa wɔ efir a wɔdze robɔbɔ adze no ho.
